Беладубраўскі сельсавет

**Беладубраўскі сельсавет** — адміністрацыйна-тэрытарыяльная адзінка ў складзе Касцюковіцкага раёна Магілёўскай вобласці Беларусі. Цэнтр — аграгарадок (да 2009 года вёска) Белая Дуброва. Кіраўнік сельвыканкама — Мікалай Віктаравіч Кажамякін.

## Гісторыя 
Утвораны 20 жніўня 1924 года ў складзе Касцюковіцкага раёна Калінінскай акругі БССР. З 9 чэрвеня 1927 года ў складзе Магілёўскай акругі. Пасля скасавання акруговай сістэмы 26 ліпеня 1930 года ў Касцюковіцкім раёне БССР, з 20 лютага 1938 года — Магілёўскай вобласці. 16 ліпеня 1954 года скасаваны, тэрыторыя далучана да Студзянецкага сельсавета.

8 снежня 1959 года цэнтр Студзянецкага сельсавета перанесены ў вёску Белая Дуброва, сельсавет перайменаваны ў Беладубраўскі, у склад сельсавета з Саматэвіцкага сельсавета перададзены 6 населеных пунктаў (Аляксандраўка, Астравок, Вуглы, Клеткі, Клеявічы і Ленінскі), у адміністрацыйнае падпарадкаванне Касцюковіцкага гарсавета перададзены 4 населеныя пункты (Варашылава, Глыбокі, Ізбужар і Студзянец). На 1 студзеня 1974 года ў складзе сельсавета было 10 населеных пунктаў. У выніку аварыі на Чарнобыльскай АЭС тэрыторыя сельсавета часткова апынулася забруджанай радыяцыяй. 26 лютага 1992 года да сельсавета далучана тэрыторыя скасаваных Дзяражненскага і Саматэвіцкага сельсаветаў. 28 сакавіка 1996 года ў склад сельсавета з адміністрацыйнага падпарадкавання Касцюковіцкага гарсавета перададзены 4 населеныя пункты (Варашылава, Глыбокае, Ізбужар і Студзянец). 20 сакавіка 2012 года скасавана вёска Дзяражня, 30 чэрвеня 2015 года — вёскі Крывая Ніва, Прудок і Саматэвічы.

## Геаграфія 
Беладубраўскі сельсавет — найбуйнейшы ў Касцюковіцкім раёне, яго тэрыторыя займае плошчу ў 43 275 га. Працягласць з поўначы на поўдзень — 40 км. У межах сельсавета працякаюць рэкі Беседзь, Дзяражня, праходзіць аўтамабільная дарога Касцюковічы — Краснаполле.

## Насельніцтва 
Насельніцтва сельсавета паводле перапісу 2009 года — 1142 чалавекі, з іх 96,1 % — беларусы, 3,0 % — рускія, 0,7 % — украінцы.Станам на 1 студзеня 2019 года ў Беладубраўскім сельсавеце пражываў 881 чалавек, налічвалася 439 двароў. Насельніцтва сельсавета паводле перапісу 2019 года — 831 чалавек.

## Інфраструктура 
Дзейнічаюць тры сельскагаспадарчыя прадпрыемствы, Беладубраўскае лясніцтва, Беладубраўская сярэдняя агульнаадукацыйная школа і Беладубраўскі яслі-сад. Культурнае абслугоўванне забяспечваюць Беладубраўскі дом культуры і Беладубраўская сельская бібліятэка. На тэрыторыі сельсавета знаходзіцца 16 воінскіх пахаванняў і 1 памятны знак. Медычнае абслугоўванне насельніцтва ажыццяўляюць 2 фельчарска-акушэрскія пункты, гандлёвае — крамы ў Белай Дуброве і Студзянцы. Маецца аддзяленне сувязі і 4 дамы сацыяльных паслуг. Тэлефонная сувязь падтрымліваецца дзякуючы 3 аўтаматычным станцыям у Белай Дуброве, Студзянцы і Відуйцах.

## Літаратура 
* Административно-территориальное устройство БССР: справочник: в 2 т. / Главное архивное управление при Совете Министров БССР, Институт философии и права Академии наук БССР. — Минск: «Беларусь», 1985―1987.
* Административно-территориальное устройство Республики Беларусь (1981—2010 гг.): справочник. — Минск: БелНИИДАД, 2012. — 172 с.


Катэгорыя:Сельсаветы Беларусі, утвораныя ў 1924 годзе
Катэгорыя:Сельсаветы Беларусі, скасаваныя ў 1954 годзе
Катэгорыя:Сельсаветы Беларусі, утвораныя ў 1959 годзе